Diari Oficial de la Generalitat Valenciana


Sumari del DOGV 9619, del 16-06-2023 (2023/6845)

RESOLUCIÓ de 14 de juny de 2023, de la Vicepresidència i Conselleria d'Igualtat i Polítiques Inclusives, per la qual es deixa sense efectes la Resolució de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residència a conseqüència de la invasió militar d'Ucraïna, modificada per la Resolució de 6 d'abril de 2022, de la Vicepresidència i Conselleria d'Igualtat i Polítiques Inclusives.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9619

Data del DOGV
:   16-06-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/6845


Data del document
:   14-06-2023

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 14 de juny de 2023, de la Vicepresidència i Conselleria d'Igualtat i Polítiques Inclusives, per la qual es deixa sense efectes la Resolució de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residència a conseqüència de la invasió militar d'Ucraïna, modificada per la Resolució de 6 d'abril de 2022, de la Vicepresidència i Conselleria d'Igualtat i Polítiques Inclusives. [2023/6845]  
Antecedents de fet  
1. El 23 de març de 2022 es va publicar en el Diari Oficial de la Generalitat Valenciana número 9304 la Resolució de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment els immobles que s'indiquen en aquesta com a centres d'acolliment temporal d'emergència (CATE), durant el temps que duren les conseqüències derivades de l'enfrontament militar a Ucraïna i la situació de protecció temporal de les persones desplaçades.  
2. L'evolució de la invasió militar d'Ucraïna per part de Rússia i el consegüent increment de persones desplaçades que arribaven a la Comunitat Valenciana, a les quals havia de donar-se un primer acolliment i allotjament, va motivar la necessitat de modificar la relació d'immobles habilitats com a CATE per l'esmentada Resolució de 16 de març, mitjançant la Resolució de 6 d'abril de 2022, de la Vicepresidència i Conselleria d'Igualtat i Polítiques Inclusives (DOGV 9319, 13.04.2022).  
3. Malgrat que actualment persisteix l'enfrontament militar a Ucraïna, les conseqüències derivades del conflicte bèl·lic han canviat substancialment respecte als seus inicis, no sols perquè s'ha reduït significativament l'arribada de persones refugiades o fins i tot algunes han retornat a Ucraïna o s'han desplaçat a altres països, sinó perquè el Sistema d'Acolliment de Protecció Internacional i Temporal, dependent del Ministeri d'Inclusió, Seguretat Social i Migracions, ha sigut capaç de donar resposta, no com en l'inici del conflicte, a les persones que sol·liciten el seu ingrés en aquest.  
En aquest sentit, tots i cadascun dels immobles de la Generalitat habilitats temporalment com a centres d'acolliment temporal d'emergència a conseqüència de la invasió militar d'Ucraïna han deixat de prestar aquest servei.  
4. Així mateix, en el marc del Reial decret 673/2022, d'1 d'agost, pel qual es regula la concessió directa de subvencions a les comunitats autònomes per a finançar la prestació d'una ajuda econòmica directa a les persones beneficiàries del règim de protecció temporal afectades pel conflicte a Ucraïna que manquen de recursos econòmics suficients, el 15 de març de 2023 es va publicar en el Diari Oficial de la Generalitat Valenciana número 9554 l'Ordre 2/2023, de 13 de març, de la Vicepresidència i Conselleria d'Igualtat i Polítiques Inclusives, per la qual s'aproven les bases reguladores per a la concessió directa de les ajudes econòmiques a persones beneficiàries del règim de protecció temporal afectades pel conflicte a Ucraïna que estiguen empadronades a la Comunitat Valenciana i manquen de recursos econòmics suficients, en el marc del Reial decret 673/2022, d'1 d'agost, que està en procés de resolució.  
  
  
Fonaments de dret  
1. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49a de l'Estatut d'Autonomia.  
El Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, el configura com el màxim òrgan encarregat de la direcció i execució de la política del Consell en matèria, entre altres, de serveis socials i persones migrants.  
2. La Llei 3/2019, de 18 de febrer, de serveis socials inclusius de la Comunitat Valenciana estableix en l'apartat tercer de l'article 5 que el Sistema Públic Valencià de Serveis Socials té caràcter de servei públic essencial, perquè d'aquest es deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, segons el que disposa l'article 128.2 de la Constitució Espanyola.  
Així mateix, l'article 70 estableix que les actuacions davant situacions d'urgència social tindran caràcter prioritari enfront de qualsevol altra actuació, i quan es requerisquen prestacions o serveis, podran prestar-se sense que siguen exigibles per a accedir a aquests tots o algun dels requisits establits. Així mateix, aquesta llei estableix que les prestacions seran garantides i gratuïtes mentre es mantinga la situació d'urgència social.  
A l'efecte d'aquesta llei, es consideren situacions d'emergència social accidents, catàstrofes o estats de vulnerabilitat i desprotecció social sobrevinguts i inesperats, de conformitat amb la normativa sobre protecció de la seguretat ciutadana, de protecció civil i gestió de les emergències que siga aplicable.  
D'acord amb el que s'ha exposat, i en exercici de la competència atribuïda pel Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Deixar sense efecte la Resolució de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residència a conseqüència de la invasió militar d'Ucraïna, modificada per la Resolució de 6 d'abril, de la Vicepresidència i Conselleria d'Igualtat i Polítiques Inclusives, la qual també es deixa sense efecte.  
  
Segon  
La present resolució produirà efectes des del dia 15 de juny de 2023.  
  
La present resolució posa fi a la via administrativa i contra aquesta es podrà interposar un recurs contenciós administratiu en el termini de dos mesos, comptats des de l'endemà de la notificació, davant els tribunals contenciosos administratius de la Comunitat Valenciana, d'acord amb el que s'estableix en els articles 10.1 i 46.1 de la Llei 29/1998, de 13 de juliol, reguladora de la jurisdicció contenciosa administrativa, o un recurs potestatiu de reposició davant el mateix òrgan que va dictar l'acte, en el termini d'un mes, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques. Tot això sense perjudici que puga interposar-se qualsevol altre recurs dels previstos en la legislació vigent.  
  
  
València, 14 de juny de 2023.- La vicepresidenta del Consell i consellera d'Igualtat i Polítiques Inclusives: Aitana Mas Mas.